**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.05.2018, ora 08.00 – 12.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.05.2018, ora 07.00**

**RÂURI**

**Debitele au fost, în general, staţionare**, exceptând râurile din bazinele hidrografice: Caraș, Nera, Cerna și bazinele superioare ale Argeșului și Ialomiței, unde au fost în creştere, ca urmare a precipitaţiilor înregistrate și propagării, și cursurile inferioare ale Mureșului, Timișului, Sucevei, Trotușului și Siretului, unde au fost în creștere, prin propagare. Pe cursul mijlociu și inferior al Prutului debitele au fost în scădere.

Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Crasna, Crişul Repede, Iara, Cerna, Suceava, Putna, Rm. Sărat, Bârlad, unii afluenţi ai Someșului Mare, Crișului Negru, Buzăului, Trotuşului, Prutului, bazinele superioare ale Timișului și Argeşului și bazinul inferior al Oltului.

 În interval a fost emisă o **ATENŢIONARE HIDROLOGICĂ** pentru fenomene imediate**.**

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare,** exceptând râurile din bazinele hidrografice: Caraș, Nera, Cerna și bazinele superioare ale Timișului și Jiului, unde vor fi în creştere ca urmare a precipitaţiilor prognozate și propagării și cursul inferior al Siretului, unde vor fi în creștere, prin propagare. Pe cursurile inferioare ale Mureșului și Timișului și pe cursul mijlociu și inferior al Prutului debitele vor fi în scădere.

Sunt posibile scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din sud-vestul țării și zonele de deal și munte, în urma precipitaţiilor sub formă de aversă, izolat mai însemnate cantitativ, prognozate**.**

**DUNĂRE**

Debitul la intrarea în ţară (secţiunea Baziaş), în intervalul 11.05 – 12.05.2018, a fost staţionar, având valoarea de 6.200 m3/s, sub media multianuală a lunii mai (7250 m3/s).

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea.

**Debitul la intrarea în ţară (secţiunea Baziaş) va fi in scădere (6.100 m3/s).**

În aval de Porţile de Fier, debitele vor fi în scădere la Gruia şi pe sectorul Corabia – Tulcea şi în creștere pe sectorul Calafat – Bechet.

**Se situează în faza I de apărare următoarele sectoare de dig:**

- Ciulineţ Isaccea, T. Vladimirescu, Crişan,Gorgova, dig. Sf. Gheorghe, dig R3, R4 (administrarea ANAR) dig. loc. Chilia Veche, dig loc. Nufăru-Victoria (administrare consilii locale - jud. Tulcea.

 **2.** **Situaţia meteorologică în intervalul 11.05.2018, ora 09.00 – 12.05.2018, ora 06.00**

**ÎN ŢARĂ**

**Vremea s-a încălzit**, devenind caldă pentru această dată în cea mai mare parte a țării. Temperaturile maxime, în scădere ușoară față de ziua precedentă în Moldova și în nordul litoralului și în creștere în rest, s-au încadrat între 18 grade la Sulina și 30 de grade la Satu Mare. Cerul a fost variabil, cu înnorări temporare, în primele ore ale zilei în regiunile sud-estice, unde pe spații mici au fost ploi de scurtă durată, iar începând cu orele amiezii, gradul de instabilitate atmosferică a fost în creștere și s-au semnalat averse și descărcări electrice în vestul Munteniei, în cea mai mare parte a Olteniei și izolat în Banat, Transilvania și Maramureș. Punctiform, cantitățile de apă au depășit 20 l/mp, iar pe raza județelor Vâlcea și Gorj au fost consemnate căderi de grindină. Vântul a suflat slab și moderat, cu unele intensificări în sud-est și pe crestele montane, dar de scurtă durată și în timpul averselor. În zona localității Roșiori de Vede, trecător vântul a luat aspect de vijelie. La ora 06.00 se înregistrau valori termice cuprinse între 0 grade la Miercurea Ciuc și 20 de grade la Șiria.

***Observatie:*** *începând de ieri, de la ora 06.00, au fost în vigoare 13 mesaje de atenționare cod galben: 4 emise de SRPV Craiova, câte 3 emise de SRPV Cluj-Napoca, respectiv CNPM pentru Muntenia și câte una de SRPV Sibiu, SRPV Timișoara și SRPV Constanța.*

**LA BUCUREŞTI**

**Vremea s-a încălzit**. Cerul a fost variabil, cu înnorări temporare ziua. Vântul a suflat slab și moderat. Temperatura maximă a fost de 26 de grade la toate stațiile meteorologice, iar la ora 06.00 se înregistrau 10 grade la Afumați și Băneasa și 13 grade la Filaret.

**3. Prognoza meteorologică în intervalul 12.05.2018, ora 09.00 – 13.05.2018, ora 09.00**

**ÎN ŢARĂ**

**Cerul va fi variabil,** cu înnorări temporar accentuate, averse și descărcări electrice, ziua în jumătatea de sud-vest a țării, iar noaptea local în nord-est și izolat în rest. Vor fi condiții de grindină și, izolat, se pot cumula cantități de apă mai însemnate. Vântul va sufla slab și moderat, cu unele intensificări la munte, dar de scurtă durată și în timpul ploilor. Temperaturile maxime se vor încadra între 18...19 grade pe litoral și în nordul Moldovei și 28...29 de grade în Câmpia de Vest, iar cele minime vor fi cuprinse între 5 și 15 grade, mai coborâte în depresiunile din estul Transilvaniei spre 1...2 grade, unde vor fi condiții de ceață.

**LA BUCUREŞTI**

**Cerul va fi variabil**, iar vântul va sufla slab și moderat. Temperatura maximă va fi de 23...24 de grade, iar cea minimă de 10...11 grade, ușor mai scăzută în nordul orașului.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Mureş** informează **că în cursul zilei de 11.05.2018, la orele 15:25, s-a primit o sesizare telefonică de la un membru AJVPS Mureş, prin care anunţa că pe râul Mureş, în intravilanul localităţii Sângeorgiu de Mureş, jud. Mureş, apa este tulbure, maronie,** de la spălarea agregatelor minerale nisip şi pietris. În urma sesizării, personalul de specialitate din cadrul GMPRA si ITA (SGA Mureş), s-a deplasat pe teren pentru investigaţii şi recoltare probe de apă. Se va reveni cu informaţii suplimentare.

**2.3. Pe Marea Neagră**

**ABA Dobrogea Litoral** informează despre **apariţia unui delfin eşuat în zona costieră a Mării Negre, plaja din Eforie Sud, zona Tabară, jud Constanţa, la data de 11.05.2018, ora 14.00.** Au fost informate, conform protocolului de colaborare, INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 10.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Garda Forestieră Suceava** informează că **în urma condiţiilor meteorologice periculoase din intervalul 14.04-08.05.2018, în cadrul Ocolului Silvic Broşteni (jud. Suceava) s-au produs doborâturi de vânt care au afectat o suprafaţă de 988 ha, totalizând 1,5 mii mc de masă lemnoasă doborâtă**. S-au luat următoarele măsuri: identificare, semnalare, raportare, degajarea drumurilor de acces şi punerea în valoare a lemnului doborât.

**Direcţia Silvică Braşov şi GNM CJ Braşov** revin cu informaţii suplimentare referitoare la stingerea i**ncendiului de vegetaţie forestieră, izbucnit la data de 07.05.2018, ora 14.00, din munţii Ciucaş, la 18 km de com. Vama Buzăului, în zona com. Săcele, jud. Braşov, care a afectat fond forestier al statului în zonă de munte, din cadrul Ocolului Silvic Teliu**. S-a intervenit pentru stingere cu 60 persoane angajaţi silvici, 60 pompieri militari, 5 pompieri civili, 2 poliţişti şi 5 cetăţeni. **Incendiul a fost stins la data de 11.05.2018, ora 10.00.** S-au luat măsuri de localizare a incendiului, săparea unui şanţ perimetral izolator, doborârea arborilor perimetrali, stropiri cu pompe manuale şi bidoane cu apă. **Au fost afectate 8,6 ha de plantaţie, de vârstă cuprinsă între 5 şi 10 ani şi circa 2 ha de pădure, de vârstă între 100 şi 130 ani, litieră, subteran şi coronament,** amestec foioase cu răşinoase. Cauza incendiului este necunoscută. S-au produs următoarele pagube: la plantaţii de 52670 lei, lemn 49200 lei, 300 mc, puieţi 34000 bucăţi.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare,, în intervalul 10.05.2018 - 11.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**